“Soos ek vir Tony Leon sê: Dis soos ’n stuk dryfhout waaraan jy vasklou as jou skip gesink het – te klein om jou te dra, maar dis al wat jy het. Só klou Suid-Afrika, gebroke en desperaat, nou aan Cyril vas.”
Vir Steenhuisen was die afgelope week se hoogtepunt die liggaamstaal toe die speaker Baleka Mbete daar instap met die nuus: die staatsrede is uitgestel. “Sy het 20 jaar jonger gelyk, in ’n kleurvolle rok en haar gesig het gestraal.”
“Vir die opposisie sou dit beter gewees het as Zuma die staatsrede lewer, want hy is ons heel beste stemwerwer. Maar sjoe, dis ’n verligting dat ons uiteindelik die einde sien van Zuma.
“Toe ons besef die ANC gebruik die tirannie van hul parlementêre meerderheid as ’n rubberstempel, het ons die howe begin gebruik om Zuma se ergste vergrype te keer.”
Hy weet kritici beskou die DA in baie opsigte as die ANC Lite, wat beleid betref te na aan die ANC. Maar daar is fundamentele verskille, verdedig hy, veral oor die ekonomie.
Op hoërskool reeds was hy die outjie op die fiets wat DP-pamflette in Durban-Noord se posbusse gegooi het. Sy apolitiese bankbestuurder-ma en skoolsielkundige-pa het nie geweet waar dié kind uitval nie.
“Gmf, klink soos ’n huishoudelike produk. En toe neem ek ’n besluit in my persoonlike lewe, met ernstige gevolge.”
Die slegste tyd van sy lewe, beskryf hy dit. “Ek was in ’n bitter ongelukkige huwelik, ek het halsoorkop verlief geraak, geskei, getrou en ons het nou ’n pragtige dogtertjie.”
Hy het sy loopbaan stukkie vir stukkie herbou. “Comeback kid! Dit ís moontlik in die politiek. Ek is spyt oor hoe dit gebeur het, maar ek is nou só gelukkig.”
“Dis nonsens dat sy nou sê sy het nooit die geleentheid gehad om haar kant van die saak te stel nie. Sy het gekiés om dit nie te doen nie.
“Dit wys jou net: ’n tweederdemeerderheid is nooit gesond vir enige party nie – nie vir die DA óf die ANC nie.”
Dis ’n Bermuda-driehoek: De Lille, die swak bestuur van die Kaapse waterkrisis en steun wat die DA verloor met kiesers wat vervreem raak van die nuwe “generiese” DA.
“Ons verdien kritiek oor die waterkrisis, en ons vat nou die wanbestuur in Kaapstad vas. Die steunverlies is hopelik korttermyn. As ek R1 kan kry vir elke keer wat die DP/DA afgeskryf was, was ek al stewig afgetree.”
Moet Afrikaanse kiesers aanvaar die DA gaan nooit weer in die bresse tree vir Afrikaans en die Afrikaanse kultuur nie?
“Die DA moenie die fout maak om alles te probeer wees vir almal nie. Partye wat dít probeer doen, soos die ou Verenigde Party, maak dit nie. Die DA moet kulturele regte konsekwent verdedig en beskerm. Daar’s hierdie persepsie dat as jy dit vir Afrikaans doen, jy ’n verkrampte wit boer van Vereeniging verdedig, terwyl die meerderheid Afrikaanssprekendes nie wit is nie.”
Kultuur- en taalregte, benadruk hy, is veiliger in ’n groter, diverse groep waar almal baklei vir almal se regte.